section_heading: U umobolnici
paragraph_text: U Mletcima je neovlašteno tiskano 10 pjevanja Oslobođenog Jeruzalema. Francuz Michel de Montaigne posjećuje Ferraru 15. studenoga i zadivljen je njezinom urbanošću i uljuđenošću. U svojem Dnevniku s puta u Italiju, gdje je kao turist i hodočasnik (Gospi u Loretu) boravio 1580./1581., piše više crtica o Ferrari i njezinom poglavaru, ali ne spominje svoj pohod Tassu u Tvrđavi sv. Ane. Međutim spominje ga u Esejima iz 1582.: „... bezbroj se duhova upropastilo zbog vlastite snage i pokretnosti. Kako se tek upravo zaletio, nošen vlastitim nemirom i zanesenošću, najpronicaviji i najbistriji (...) pjesnik kakvog je Italija samo jednom rodila“.Prijevod Vojmira Vinje, Montaigne, Eseji, II., Zagreb 2007., str. 233. Nastavlja Montaigne: „Obuzet više ljutnjom nego sažaljenjem, videći ga u Ferrari u onako jadnom stanju, kako jedva preživljava sam za sebe...“, pa podsjeća na njegova neauktorizirana i bez odobrenja objavljena djela.